
	[bookmark: nev]MAJOR LEVENTE BÁLINT
levente.major01@gmail.com
Gépészmérnök
BSc, 8. félév
Budapesti Műszaki és Gazdaságtudományi Egyetem
Gépészmérnöki Kar
	
[bookmark: _GoBack]






Témavezetők:
	Görbe Ákos
PhD-hallgató, BME GPK

	Dr. Bárány Tamás
egyetemi docens, BME GPK




Feldolgozási paraméterek hatása a gumiabroncsőrlet felhasználásával készült termoplasztikus elasztomerekre

Napjainkban a gumik újrahasznosítása kiemelt kérdés, mivel csak az Európai Unióban évente több mint 3 millió tonna gumihulladék keletkezik, amelynek jelentős részét a gumiabroncsok képezik. A használt gumiabroncsok újrahasznosítása problémás, mivel a fő alkotójuk, a gumi, térhálós szerkezetű, így nem hozható újra ömledék állapotba. Újrahasznosításuk egyik módja, hogy leőrölve aszfaltban adalékanyagként vagy az építőiparban padlók és szigetelések gyártására használják fel őket. Ennél egy előremutatóbb újrahasznosítási mód a devulkanizáció, ami során a gumiban található keresztkötéseket bontjuk fel, ideális esetben a láncmolekulák sérülése nélkül, így a kaucsukhoz hasonlóan feldolgozható anyagot kapunk. Ezt újravulkanizálva ismét felhasználhatjuk termékek gyártására.

Ezeket a devulkanizátumokat fel tudjuk használni termoplasztikus dinamikus vulkanizátumok(TDV) létrehozására is. A TDV-k a termoplasztikus elasztomerek családjába tartozó kétfázisú blendek, amelyekben a befoglaló fázis termoplasztikus polimer, a befoglalt fázis pedig finoman eloszlatott térhálós elasztomer. A TDV-k az elasztomer szemcséknek köszönhetően gumiszerűek, azaz 100%- os alakváltozás után is visszatérnek az eredeti alakjukba. A termoplasztikus polimer fázisnak köszönhetően ömledék állapotba hozhatók, így hagyományos technológiákkal könnyen feldolgozhatóak, valamint egyszerűen újrahasznosíthatók. A dinamikus vulkanizáció során egy ikercsigás extruder segítségével keverés közben vulkanizáljuk újra az elasztomert. Ennek köszönhetően a szemcsék mérete csökkenthető és eloszlása javítható, ez pedig erősíti az anyag gumiszerű viselkedését.

A kutatásom során egy adott receptúrájú devulkanizátumból készítek polipropilén alapú TDV-ket. A kutatás során a csigakonfigurációk, illetve a fordulatszám hatását vizsgálom az anyag tulajdonságaira. A fejlesztett anyagokat fröccsöntés után mechanikai és morfológiai vizsgálatokkal minősítem.




